גיא פלג

גיא פלג (נולד ב-6 בנובמבר 1969) הוא עיתונאי, פּוּבְּליציסט, כתב ופרשן ישראלי העוסק בענייני משפט בחדשות 12.

 ביוגרפיה 
פלג נולד ליעקב ושושנה וגדל בחיפה, בשכונת כרמליה ולמד בתיכון עירוני ה' בעיר.

את דרכו בעיתונות החל ככתב מקומון וכדובר מכבי חיפה. בהמשך שימש ככתב חדשות בטלוויזיה בחיפה, לאחר שהחליף את עמוס כרמלי. בשנת 1995 הצטרף לרשות השידור. היה כתב לענייני משטרה בערוץ הראשון במקום אילה חסון עד שנת 2007. במסגרת עבודתו השיג ראיונות בלעדיים עם דמויות מפתח בעולם הפשע המאורגן בישראל, בהם שוני גבריאלי, פרנסואה אבוטבול ואחרים. במקביל לעבודתו בערוץ הראשון, שימש ככתב במוסף "7 ימים" של העיתון "ידיעות אחרונות".

ב-2006, פלג ניהל מגעים מתקדמים לעבור לערוץ 10, אך לבסוף עבר בשנת 2007 לשמש כתב לענייני משפט בחדשות ערוץ 2 במקום סיון רהב-מאיר.

פלג מביע את דעתו על סוגיות אקטואליות בתחום המשפט באופן קבוע בתוכנית הרדיו "משעל על הבוקר" שמשודרת ב-"103fm" ואף מגיש, באותה תחנה, תוכנית שיחות עם מאזינים בימי שלישי ורביעי. הוא מרצה בפורומים שונים בנושאי משפט ופלילים, לרבות הפשע המאורגן של ישראל ומשפטים של פוליטיקאים ישראלים.

 ידיעות בלעדיות שפרסם 
ממוזער|גיא פלג בהרצאה באודיטריום בחיפה בנושא: " לא ישתיקו אותנו" 12 בדצמבר 2025
במהלך הקריירה שלו פרסם פלג סקופים וידיעות בלעדיות רבות, לרבות ראיונות בלעדיים, שלעיתים פורסמו מאוחר יותר בכלי תקשורת אחרים בלי לתת לו קרדיט על הפרסום הראשון. בשנת תשע"ד (2014) פרסם 20 ידיעות בלעדיות. בין הידיעות שפרסם ראשון:
 דוח סודי של משטרת ישראל משנת 2003 לפיו בישראל פועלים שישה ארגוני פשע מאורגן.
 הראיון האחרון שנתן דודו טופז בטרם נעצר ובו התייחס לשמועות נגדו.
 תמונות ממצלמת אבטחה שתיעדה את אריק קרפ בורח מתוקפיו לפני שהרגו אותו.
 פתיחת חקירה פלילית בפרשת משחקי חברה (בלא לפרסם את שמו עקב צו איסור פרסום). בהמשך פרסם כי 4 נערות שהעידו נגד אייל גולן בפרשה זו נחקרו בחשד לעדות שקר.
 ההחלטה לסגור את תיק עמנואל רוזן למרות המלצת המשטרה.
 חתימת הסדר טיעון בין פרקליטות המדינה לדני דנקנר.
 חתימת עסקת טיעון בין הפרקליטות לבין דוקטור מריה זקוצקי, רופאה מרדימה, שסיפקה לרוצח שמעון קופר סם הרדמה קטלני, שעל פי החשד שימש לרצח אשתו השנייה.
 כתב התביעה של מני נפתלי, אב הבית, נגד שרה נתניהו.
 תביעתו של גיא אליהו נגד שרה נתניהו.
 חקירת משטרה בחשד שח"כ בנימין בן אליעזר דרש עוד מיליון שקלים מאיש העסקים רון מוצפי, נוסף על הכספים שקיבל ממנו.
 ראיון בלעדי עם הרב אליעזר ברלנד כשנעצר בהולנד בשל חשדות לעבירות מין בישראל.
 פרטי תמלילי השיחות המפלילות בין הרב יאשיהו פינטו לבין תת-ניצב אפרים ברכה.
 תיעוד קרב היריות בבית הסוהר רימונים שהסתיים במותו של האסיר סמואל שיינביין.
 פרשת תפיסת 570 אלף דולר במזומן בכספת של בנימין בן אליעזר.
 בינואר 2018 פרסם הקלטת שיחה ממנה עולה כי יאיר נתניהו בילה במועדוני חשפנות עם רומן אברמוב, נציגו בישראל של המיליארדר האוסטרלי ג'יימס פאקר, ועם אורי מימון, בנו של קובי מימון, ממחזיקי השליטה במאגרי הגז, במקביל לאישור מתווה הגז. בהקלטה נשמעות אמירות מפוקפקות מפי נתניהו.
 באוקטובר 2018 חשף את הפרשה שבמסגרתה סייע ראש לשכת עורכי הדין, אפי נוה, למקורבת אליו, להיכנס לישראל מבלי לעבור בביקורת הדרכונים.
 בשנת 2019, במהלך מערכת הבחירות לכנסת העשרים ושתיים, פרסם מידע רב על דברים שנאמרו בחקירות בעניינו של בנימין נתניהו. חשיפות אלה גרמו לביקורת חריפה כלפיו מצד נתניהו ומחשש לביטחונו הוצמד לו מאבטח מטעם חברת החדשות.
 בשנת 2024, במהלך מלחמת חרבות ברזל, פרסם סרטון וידאו שלדבריו מוכיח ביצוע מעשי אונס והתעללות מצידם של חיילי צה"ל במחבל חמאס הכלוא בשדה תימן (ראו פרשת ההתעללות במחנה שדה תימן).

 מחלוקות משפטיות 
בשנת 2016 כינה במסרון את עורכת הדין אביטל בן-נון, שייצגה מתלוננת כנגד אופק בוכריס, "שקרנית", וטען שהפעילה מניפולציות. בית המשפט פסק שדבריו שגויים ושפלג לא בירר אם מדובר באמת, ולכן עליו לפצות את התובעת ב-15,000 ש"ח.

בעקבות תביעת לשון הרע שהגיש פלג ב-2020 נגד תושבת אשקלון, על פוסטים שפרסמה ברשת חברתית בהם כינתה אותו "עבריין מין" ו-"אנס", חויבה האישה לפצותו בכ-600 אלף ש"ח. כמו כן, תביעת לשון הרע שהגיש פלג נגד גולשי פייסבוק שכינו אותו "קצין גסטאפו" ואף לעגו למראהו החיצוני בכינוי "דמבו", הוכרעה לטובת פלג במרץ 2022 וכתוצאה מכך חויבו הגולשים לפצותו בסכום כולל של כ-350 אלף ש"ח.

בנובמבר 2023 הגיש ח"כ שמחה רוטמן, יו"ר ועדת החוקה של הכנסת, תביעת לשון הרע כנגד פלג ונגד אבי וייס, מנכ"ל חברת חדשות 12. בכתב התביעה נאמר כי פלג ייחס באופן שקרי אמרה לפיה "הדם של האחים הלל ויגל יניב שנרצחו בחווארה אדום יותר מהדם של הנרצחים ב-7.10", אמרה שהוכחשה על ידי רוטמן.

בנובמבר 2024 הגיש פלג, ביחד עם חברת החדשות, תביעה בסך מיליון ש"ח כנגד ינון מגל בגין פרסומים שקריים ומשמיצים לכאורה. לפי כתב התביעה, מגל פרסם ברשתות פרסומים שקריים לפיהם טען כי פלג נעצר על ידי השב"כ בשל עבודתו העיתונאית והוחזק כעצור למשך כשבוע במתקן חקירות שב"כ בפרשה שעל פרטיה הוטל צו איסור פרסום.

בעקבות תביעת לשון הרע שהגיש פלג, ביולי 2025 חויב אלירן דהן לשלם לפלג פיצוי בסך 144 אלף ש"ח, בתוספת הוצאות משפט בסך 35 אלף ש"ח. עד מרץ 2026 חובו של דהן לפלג תפח והגיע לכ-237,500 ש"ח ופלג פתח בהליכי הוצאה לפועל נגדו.

באפריל 2025 הגישו לוחמי "כוח 100" תביעת לשון הרע נגד פלג על סך של 1.5 מיליון ש"ח, בטענה שפרסם כתבה מכפישה בנוגע למה שנודע כ"פרשת ההתעללות במחנה שדה תימן". 

בדצמבר 2025 נדחתה תביעת דיבה שהגישה יפעת בן חי־שגב נגד פלג, עמליה דואק וחדשות 12, השופט קבע כי מדובר בביקורת עיתונאית לגיטימית ובן חי־שגב חויבה לשלם הוצאות משפט בסך 47.5 אלף ש"ח.

בדצמבר 2025 הורשע אבירם טל מיס, עקב שורת איומים חמורים ששלח לפלג, בעבירות של הטרדה באמצעות מתקן בזק, הפרת הוראה חוקית ואיומים.

 פרסים והוקרה 
 אות אביר איכות השלטון לשנת 2019 מטעם התנועה למען איכות השלטון בישראל, בקטגוריית "תקשורת ועיתונאות".
 פרס סוקולוב לעיתונות הכתובה ולתקשורת האלקטרונית לשנת 2023.

 חיים אישיים 
פלג נשוי לאדריכלית קרין הורוביץ. הם מתגוררים בהרצליה ולהם ארבעה ילדים.

קישורים חיצוניים

 להאזנה לקטעים מהתוכנית של גיא פלג ברדיו 103FM
 כתבות של גיא פלג באתר מאקו




הערות שוליים

קטגוריה:עיתונאים חוקרים ישראלים
קטגוריה:הערוץ הראשון: אישים
קטגוריה:סגל חברת החדשות
קטגוריה:כתבים משפטיים ישראלים
קטגוריה:בוגרי תיכון עירוני ה' (חיפה)
קטגוריה:זוכי אות אביר איכות השלטון
קטגוריה:סגל 103fm
קטגוריה:מכבי חיפה: בעלי תפקידים
קטגוריה:זוכי פרס סוקולוב
קטגוריה:חיפה: אישים
קטגוריה:ישראלים שנולדו ב-1969